## Rješenje kojim se trgovačkom društvu Arsenal holdings d.o.o., Zadar, odobrava objavljivanje ponude za preuzimanje javnog dioničkog društva Ilirija d.d., Biograd na Moru

### NN 120/2007 (21.11.2007.), Rješenje kojim se trgovačkom društvu Arsenal holdings d.o.o., Zadar, odobrava objavljivanje ponude za preuzimanje javnog dioničkog društva Ilirija d.d., Biograd na Moru

# HRVATSKA AGENCIJA ZA NADZOR FINANCIJSKIH USLUGA

**3483**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj 140/05)
te članka 13. stavak 2. Zakona o preuzimanju dioničkih društava (»Narodne
novine«, broj 84/02, 87/02i 120/02), Uprava Hrvatske agencije za nadzor
financijskih usluga, na temelju Zahtjeva trgovačkog društva Arsenal holdings
d.o.o., Zadar, Perivoj Gospe od zdravlja 1, zastupanog po opunomoćeniku,
trgovačkom društvu Vobco d.o.o., Varaždin, Zagrebačka 61/IV, za odobrenje
objavljivanja ponude za preuzimanje javnog dioničkog društva Ilirija d.d.,
Biograd na Moru, Tina Ujevića 7, na sjednici održanoj 31. listopada 2007.
godine, donijela je

## RJEŠENJE

1. Trgovačkom društvu Arsenal holdings d.o.o., Zadar, Perivoj Gospe od zdravlja
1, odobrava se objavljivanje ponude za preuzimanje jav­nog dioničkog društva
Ilirija d.d., Biograd na Moru, Tina Ujevića 7.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Arsenal holdings d.o.o., Zadar, Perivoj Gospe od zdravlja 1
(dalje u tekstu: Ponuditelj), zastupano po opunomo­ćeniku, trgovačkom društvu
Vobco d.o.o., Varaždin, Zagrebačka 61/IV, podnijelo je Hrvatskoj agenciji za
nadzor financijskih usluga (dalje u tekstu: Agencija), 17. rujna 2007. godine,
na temelju odredbe članka 13. stavak 1. Zakona o preuzimanju dioničkih društava
(dalje u tekst: Zakon), Zahtjev za odobrenje objavljivanja ponude za preuzimanje
trgovačkog društva Ilirija d.d., Biograd na Moru, Tina Ujevića 7 (dalje u
tekstu: Izdavatelj), ponudu i isprave iz članka 12. stavak 2. Zakona, a 25.
listopada 2007. godine, zadnju izmjenu i dopunu toga zahtjeva.
II. Izdavatelj je javno dioničko društvo, sukladno odredbi članka 114. stavak 1.
točka 2. Zakona o tržištu vrijednosnih papira (»Narodne novine«, broj 84/02 i
138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«,
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 97.260.540,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, nastala je za Ponuditelja i osobe koje djeluju
zajednički s Ponuditeljem 21. kolovoza 2007. godine, protekom 18 mjeseci od dana
prvog stjecanja dionica Izdavatelja nakon prethodne ponude za preuzimanje i to
stjecanjem 5.671 dionice, odnosno 2,27% učešća u temeljnom kapitalu Izdavatelja,
koje dionice je Ponuditelj stekao 21. veljače 2006. godine, na temelju Ugovora o
kupoprodaji i prijenosu dionica sklopljenog s trgovačkim društvom Ingra d.d.,
Zagreb, Alexandera von Humboldta 4/b.
Ponuditelj sukladno odredbama članka 8. stavak 3. točke a), c) i d) Zakona,
djeluje zajednički s Davorom Tudorovićem iz Neviđana, Neviđane 33 i Goranom
Medićem iz Biograda na Moru, J. Dalmatinca 32.
Nakon prethodne ponude za preuzimanje, Ponuditelj je stekao ukupno 5.671 dionicu
Izdavatelja, a nakon kojeg stjecanja raspolaže sa 187.498 dionica, odnosno
75,18% učešća u temeljnom kapitalu Izdavatelja, što daje 75,30% od ukupnog broja
glasova koje daju dionice Izdavatelja s pravom glasa; Davor Tudorović iz
Neviđana, Neviđane 33, stekao je ukupno 1.968 dionica Izdavatelja, a nakon kojeg
stjecanja raspolaže s 11.968 dionica, odnosno 4,80% učešća u temeljnom kapitalu
Izdavatelja, što daje 4,81% od ukupnog broja glasova koje daju dionice
Izdavatelja s pravom glasa i Goran Medić iz Biograda na Moru, J. Dalmatinca 32,
stekao je ukupno 1.000 dionica Izdavatelja, a nakon kojeg stjecanja raspolaže s
5.000 dionica, odnosno 2,00% učešća u temeljnom kapitalu Izdavatelja, što daje
2,01% od ukupnog broja glasova koje daju dionice Izdavatelja s pravom glasa.
Ponuditelj i osobe koje djeluju zajednički s Ponuditeljem, zajedno raspolažu s
ukupno 204.466 dionica Izdavatelja, odnosno 81,99% učešća u temeljnom kapitalu
Izdavatelja, što daje 82,12% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
560,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju nakon prethodne ponude
za preuzimanje iznosi 500,00 kuna po dionici. Prema očitovanju Zagrebačke burze
d.d., Zagreb, dostavljenom na zahtjev Agencije (u pred­metu: klasa:
451-04/07-13/123), na Zagrebačkoj burzi d.d., Zagreb je u zadnja tri mjeseca
prije nastanka obveze objavljivanja ponude za preuzimanje bila jedna transakcija
dionicama Izdavatelja – dana 31. srpnja 2007. godine po cijeni od 560,00 kuna,
te je utvrđeno da je cijena izražena u ponudi za preuzimanje u iznosu od 560,00
kuna po dionici, utvrđena u skladu s odredbom članka 4. stavak 4. i članka 15.
stavci 4. i 6. Zakona.
V. Ponuditelj i osobe koje djeluju zajednički s Ponuditeljem za­jed­no raspolažu
s ukupno 204.466 redovnih dionica Izdavatelja, a temeljni kapital Izdavatelja
podijeljen je na 249.386 redovnih dionica, svaka u nominalnom iznosu od 390,00
kuna. Izdavatelj raspola­že s 392 vlastite dionice. Novčana sredstva potrebno je
osigurati sukladno odredbi članka 9. stavka 1. Zakona, za plaćanje preostalih
44.528 dio­nica Izdavatelja s pravom glasa, u iznosu od najmanje
24.935.680,00kuna. Uvidom u Garanciju broj 5401316429 i Garanciju
broj5401325639, koje je 18. listopada 2007. godine, u korist svih dioničara
Izdavatelja, izdala Erste & Steiermärkische bank d.d., Rijeka, Jadranski trg
3/a, s rokom važenja do 1. veljače 2008. godine, utvrđeno je da je Ponuditelj
osigurao sredstva u iznosu 25.162.500,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine«, broj 45/06 i
11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavak 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-451-04/07-10/14
Urbroj: 326-111/07-9
Zagreb, 31. listopada 2007.

Predsjednik Uprave
**Ante Samodol**, v. r.

Rješenje, NN 120/2007-3483
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)